कताबी पढ़ाई पासेआ उचाट होने उप्पर ओ अपने पराएं दी नजरी दी भाषा उं’दी नोहरी उप्पर बनने आलियां सिधिआं-त्रैडिआं रेखां पढ़न लगा। इत्थें थोड़े जनेह उपवादें गी छोड़ियै मिगी मेकसिम गोरकीं ते नरेन्द्रै दी बाल-बरेसै च काफी समानता सेई होंदी ऐ। स्कूल जां रौले-गौले वाले थार छोड़ियै, कईं बारी नरेन्द्र गंदे-जोआड़ थारें जाई बौंदा हा। गोरकी ने बी, “Mv Universities,” नां दी पोथी च लिखे दा ऐ, जे ओ अकसर इक ऐसे तै खाने च जाई बौंदा हा, जित्थें उस बस्तियै दे आवारा कुत्ते आई बौंदे हे, ते अकसर उत्थें गै मरी बी जंदे हे। उस तै खाने गी गोरकी ने ‘अपनी इक युनिवर्सिटी’ मन्ने दा ऐ।